41. ΑΝΑΓΚ. ΝΟΜΟΣ υπ’ αριθ. 206 της 27 Νοεμ./4 Δεκ. 1967 (ΦΕΚ Α΄ 216) Περί ρυθμίσεως θεμάτων επουσιωδών παραβάσεων καθ’ υπέρβασιν οικοδομικών αδειών. Άρθρον μόνον.-1.Αι εις οικοδομάς, ανεγερθείσας μέχρι δημοσιεύσεως του παρόντος δυνάμει κανονικής αδείας της αρμοδίας Αρχής, γενόμεναι κατά την κατασκευήν, επουσιώδεις εκτροπαί από των εγκεκριμένων σχεδίων της μελέτης, εφ’ όσον δεν θίγουσι την στατικήν και δομικήν ασφάλειαν της οικοδομής και την εν γένει αρχιτεκτονικήν αυτής εμφάνισιν, δεν θεωρούνται αντικείμεναι εις τας οικείας πολεοδομικάς διατάξεις, τα δε μη εκτελεσθέντα πρωτόκολλα κατεδαφίσεως τοιούτων κατασκευών καταργούνται. 2.Αμφισβητήσεις περί του επουσιώδους ή μη της εκτροπής, θα επιλύωνται δι’ αμετακλήτου αποφάσεως του Υπουργού Δημοσίων Έργων. 3.Η ισχύς του παρόντος άρχεται από της δημοσιεύσεώς του εις την Εφημερίδα της Κυβερνήσεως. 